CELEX: 
Language: et
Date: 2020-10-14 00:00:00
Title: KOMISJONI DELEGEERITUD MÄÄRUS (EL) …/…, millega muudetakse nõukogu määrust (EL) 2017/1939 seoses operatiivsete isikuandmete liikidega ja nende andmesubjektide kategooriatega, kelle operatiivseid isikuandmeid võib Euroopa Prokuratuur kriminaalasjade toimikute registris töödelda

SELETUSKIRI
            
            
               1.DELEGEERITUD ÕIGUSAKTI TAUST
            
            
               Nõukogu 12. oktoobri 2017. aasta määrusega (EL) 2017/1939
                  1
                asutati Euroopa Prokuratuur, et uurida liidu finantshuve kahjustavaid kuritegusid, esitada nende toimepanijatele ja neist osavõtjatele süüdistusi ning võtta nad kohtus vastutusele. Oma eesmärkide saavutamiseks peaks Euroopa Prokuratuur looma kriminaalasjade haldamise süsteemi, mille eest vastutab ja mida haldab ta ise. Kriminaalasjade haldamise süsteem peaks sisaldama nii Euroopa Prokuratuuri pädevusse kuuluvate võimalike kuritegude kohta kogutud teavet kui ka kriminaalasjade toimikutest, sealhulgas juba suletud toimikutest pärit teavet. Kriminaalasjade haldamise süsteemi hallatakse ja juhitakse kooskõlas nõukogu määrusega (EL) 2017/1939 ja Euroopa Prokuratuuri kodukorra sätetega. 
            
            
               Lisaks Euroopa Prokuratuuri poolt kooskõlas määruse (EL) 2017/1939 artikliga 24 kogutud teavet sisaldavale registrile ja kogu kriminaalasjade toimikutest pärit teabele, mida säilitatakse kriminaalasjade haldamise süsteemis elektrooniliselt, peab süsteem sisaldama ka kõikide kriminaalasjade toimikute registrit. Kriminaalasjade toimikute register ei tohi sisaldada operatiivseid isikuandmeid peale identifitseerimisandmete, mida on vaja kriminaalasjade kindlakstegemiseks või toimikute omavaheliseks sidumiseks. Komisjonile antakse õigus võtta vastu delegeeritud õigusakte, et koostada loetelu operatiivsete isikuandmete liikidest ja nende andmesubjektide kategooriatest, kelle operatiivseid isikuandmeid võib Euroopa Prokuratuur registris töödelda. Loetelu esitatakse nõukogu määruse (EL) 2017/1939 lisas. Käesoleva delegeeritud määrusega võtab komisjon vastu nõukogu määruse (EL) 2017/1939 lisa. 
            
            
               Seoses nende andmesubjektide kategooriatega, kelle operatiivseid isikuandmeid võib registris töödelda, osutatakse lisas Euroopa Prokuratuuri kriminaalmenetluste raames kahtlustatavatele või süüdistatavatele isikutele ja kuriteos süüdi mõistetud isikutele ning nende kontaktisikutele ja kaasosalistele. See hõlmab ka füüsilisi isikuid, kes on teatanud Euroopa Prokuratuuri pädevusse kuuluvatest kuritegudest või on nende ohvrid. Need operatiivsete isikuandmete liigid, mida võib registris töödelda, on valitud nii, et oleks tagatud piisav tasakaal andmesubjektide andmekaitseõiguste ning Euroopa Prokuratuuri uurimiste ja süüdistuste esitamise tõhususe vahel. 
            
            
               Vastavalt nõukogu määruse (EL) 2017/1939 artiklile 51 eristatakse operatiivseid isikuandmeid selgelt andmesubjektide eri kategooriate kaupa. Seetõttu on süüdistatavate, kahtlustatavate ja süüdimõistetud isikute operatiivsete isikuandmete liikide loetelu põhjalikum kui loetelu, mis käsitleb nende kontaktisikuid või kaasosalisi ning isikuid, kes on teatanud liidu finantshuve kahjustavatest kuritegudest või on nende ohvrid. Neid loetelusid võib tulevikus ajakohastada, et võtta arvesse infotehnoloogia ja -ühiskonna arengut.
            
            
               2.ÕIGUSAKTI VASTUVÕTMISELE EELNENUD KONSULTATSIOONID
            
            
               Enne käesoleva õigusakti vastuvõtmist konsulteeris komisjon liikmesriikide esindajatest koosneva eksperdirühmaga, mis loodi vastavalt nõukogu määruse (EL) 2017/1939 artikli 20 lõikele 4. Komisjon konsulteeris 3. juulil 2020 ka Euroopa andmekaitseinspektoriga ja avaldas delegeeritud määruse eelnõu üldsuse tagasiside saamiseks 6. augustil 2020. 
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Nõukogu määruse (EL) 2017/1939 artikli 44 lõike 4 kohaselt sisaldab kriminaalasjade haldamise süsteem järgmist: a) register, mis sisaldab Euroopa Prokuratuuri poolt kooskõlas määruse (EL) 2017/1939 artikliga 24 kogutud teavet, sealhulgas kõiki kõnealuse teabega seotud otsuseid; b) kõikide kriminaalasjade toimikute register; ja c) kogu kriminaalasjade toimikutest pärit teave, mida säilitatakse elektrooniliselt kriminaalasjade haldamise süsteemis nõukogu määruse (EL) 2017/1939 artikli 45 lõike 3 kohaselt. Komisjonile antakse kooskõlas nõukogu määruse (EL) 2017/1939 artikli 49 lõikega 3 õigus võtta vastu delegeeritud õigusakte, mis sisaldavad loetelusid operatiivsete isikuandmete liikidest ja nende andmesubjektide kategooriatest, kelle operatiivseid isikuandmeid võib Euroopa Prokuratuur registris töödelda. Komisjon kasutab käesoleva delegeeritud määruse vastuvõtmiseks seda õigust kooskõlas nõukogu määruse (EL) 2017/1939 artikliga 115, mille kohaselt antakse nõukogu määruse (EL) 2017/1939 artikli 49 lõikes 3 osutatud õigus võtta vastu delegeeritud õigusakte komisjonile määramata ajaks alates 20. novembrist 2017 ning Euroopa Parlament ja nõukogu võivad kõnealuse õiguse tagasi võtta kõnealuses artiklis loetletud tingimustel. 
            
            
               Nõukogu määruse (EL) 2017/1939 kohaldamisel tähendavad „operatiivsed isikuandmed“ kõiki isikuandmeid, mida Euroopa Prokuratuur töötleb nõukogu määruse (EL) 2017/1939 artikli 49 lõikes 1 sätestatud eesmärkidel, nimelt: a) kriminaaluurimine ja süüdistuse esitamine kooskõlas nõukogu määrusega (EL) 2017/1939; või b) teabevahetus Euroopa Liidu liikmesriikide pädevate asutuste ja teiste liidu institutsioonide, organite ja asutustega kooskõlas nõukogu määrusega (EL) 2017/1939; või c) koostöö kolmandate riikide ja rahvusvaheliste organisatsioonidega kooskõlas nõukogu määrusega (EL) 2017/1939. 
            
            
               Võttes arvesse kehtivaid ELi andmekaitsealaseid õigusakte, eelkõige määrust (EL) 2016/679 (isikuandmete kaitse üldmäärus)
                  2
                ja direktiivi (EL) 2016/680,
                  3
                on operatiivsete isikuandmete liigid valitud nii, et töödeldakse ainult neid andmeid, mis on proportsionaalsed ja vajalikud andmete töötlemise eesmärgi saavutamiseks, et piirata võimalikult vähe andmesubjektide andmekaitseõigust. Seetõttu nähakse käesoleva delegeeritud õigusaktiga kooskõlas nõukogu määruse (EL) 2017/1939 artikliga 51 ette pikem loetelu operatiivsete isikuandmete liikidest, mida võib registris töödelda, kui need on seotud isikutega, keda Euroopa Prokuratuuri kriminaalmenetluse raames kahtlustatakse või süüdistatakse või kes on süüdi mõistetud liidu finantshuve kahjustavates kuritegudes, mitte aga nende kontaktisikute, kaasosaliste ja füüsiliste isikutega, kes nendest kuritegudest teatasid või on nende ohvrid. Kontaktisikute, kaasosaliste, ohvrite ja rikkumisest teatavate isikute operatiivsete isikuandmete töötlemine registris peaks piirduma sellega, mis on vajalik ja proportsionaalne selleks, et Euroopa Prokuratuur saaks täita oma uurimis- ja süüdistuste esitamise ülesandeid. Igal juhul peab Euroopa Prokuratuur nõukogu määruse (EL) 2017/1939 artikli 49 lõike 5 kohaselt töötlema operatiivseid isikuandmeid selliselt, et oleks võimalik kindlaks teha, milline ametiasutus andmed esitas või kust need on saadud.
            
            
               KOMISJONI DELEGEERITUD MÄÄRUS (EL) …/…,
            
            
               14.10.2020,
            
            
               millega muudetakse nõukogu määrust (EL) 2017/1939 seoses operatiivsete isikuandmete liikidega ja nende andmesubjektide kategooriatega, kelle operatiivseid isikuandmeid võib Euroopa Prokuratuur kriminaalasjade toimikute registris töödelda
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse nõukogu 12. oktoobri 2017. aasta määrust (EL) 2017/1939, millega rakendatakse tõhustatud koostööd Euroopa Prokuratuuri asutamisel,
                  4
                eriti selle artikli 49 lõiget 3, 
            
            
               ning arvestades järgmist:
            
         
         
            
               (1) 
                     Euroopa Prokuratuur asutati selleks, et uurida liidu finantshuve kahjustavaid kuritegusid, esitada nende toimepanijatele ja neist osavõtjatele süüdistusi ning võtta nad kohtus vastutusele.
            
            
               (2)
                     Euroopa Prokuratuuri kriminaalasjade haldamise süsteem sisaldab kõikide kriminaalasjade toimikute registrit. Register sisaldab ainult neid operatiivseid isikuandmeid, mida on vaja kriminaalasjade kindlakstegemiseks või erinevate kriminaalasjade toimikute omavaheliseks sidumiseks. 
            
            
               (3) 
                     Seega tuleb kindlaks määrata operatiivsete isikuandmete liigid ja nende andmesubjektide kategooriad, kelle operatiivseid isikuandmeid võib registris töödelda. 
            
            
               (4)
                     Määrust (EL) nr 2017/1939 tuleks vastavalt muuta.
            
            
               (5)
                     Määruse (EL) 2017/1939 artikli 20 lõikes 4 osutatud eksperdirühmaga konsulteeriti 8. mail 2020.
            
            
               (6)
                     Euroopa Andmekaitseinspektor esitas oma arvamuse 31. juulil 2020,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2017/1939 lisana lisatakse käesoleva määruse lisas esitatud tekst.
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas. 
            
            
               Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            
            
               Brüssel, 14.10.2020
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 283, 31.10.2017, lk 1.
               
               
                  
                     (2)
                  
                        ELT L 119, 4.5.2016, lk 1. 
               
               
                  
                     (3)
                  
                        ELT L 119, 4.5.2016, lk 89. 
               
               
                  
                     (4)
                  
                        ELT L 283, 31.10.2017, lk 1.
               
            
      
    ---documentbreak--- 
      
         
         
            
               LISA 
            
            
            
               LISA
            
            
                Artikli 49 lõikes 3 osutatud andmesubjektide kategooriad ja operatiivsete isikuandmete liigid
            
            
               A. Nende andmesubjektide kategooriad, kelle operatiivseid isikuandmeid võib registris töödelda:
            
            
               (a)Euroopa Prokuratuuri kriminaalmenetluste raames kahtlustatavad või süüdistatavad isikud;
            
            
               (b)Euroopa Prokuratuuri kriminaalmenetluste raames süüdi mõistetud isikud;
            
            
               (c)füüsilised isikud, kes on teatanud Euroopa Prokuratuuri pädevusse kuuluvatest kuritegudest või on nende ohvrid;
            
            
               (d)punktis a või b osutatud isiku kontaktisikud või kaasosalised.
            
            
            
               B. A jaotise punktides a ja b osutatud andmesubjektide kategooriate operatiivsete isikuandmete liigid, mida võib registris töödelda:
            
            
               (a)perekonnanimi, sünninimi, eesnimed ja kõik varjunimed või oletatavad nimed;
            
            
               (b)sünniaeg ja -koht;
            
            
               (c)kodakondsus;
            
            
               (d)sugu;
            
            
               (e)asjaomase isiku elukoht, amet ja asukoht;
            
            
               (f)sotsiaalkindlustuse numbrid, identifitseerimiskoodid, juhiload, isikut tõendavad dokumendid, passiandmed, tolli identifitseerimisnumbrid ja maksukohustuslasena registreerimise numbrid;
            
            
               (g)väidetavate kuritegude kirjeldus ja laad, nende toimepanemise kuupäev ja kuritegude liik; 
            
            
               (h)teave juriidiliste isikute kohta, kes on seotud tuvastatud või tuvastatavate isikutega, kelle suhtes Euroopa Prokuratuur on algatanud uurimise;
            
         
         
            
               (i)teave isiku võimaliku kuulumise kohta kuritegelikku organisatsiooni;
            
            
               (j)pangakontode ja muude finantseerimisasutuste kontode üksikasjad;
            
            
               (k)telefoninumbrid, SIM-kaardi numbrid, e-posti aadressid, IP-aadressid ning veebiplatvormidel kasutatavad konto- ja kasutajanimed; 
            
            
               (l)sõidukite registreerimisandmed;
            
            
               (m)tuvastatav vara, mida isik omab või kasutab, näiteks krüptovara ja kinnisvara.
            
            
            
               C. A jaotise punktis c osutatud andmesubjektide kategooriate operatiivsete isikuandmete liigid, mida võib registris töödelda, piirdudes sellega, mis on vajalik ja proportsionaalne selleks, et Euroopa Prokuratuur saaks täita oma uurimis- ja süüdistuste esitamise ülesandeid:
            
            
               (a)perekonnanimi, sünninimi, eesnimed ja kõik varjunimed või oletatavad nimed;
            
            
               (b)sünniaeg ja -koht;
            
            
               (c)kodakondsus;
            
            
               (d)sugu;
            
            
               (e)asjaomase isiku elukoht, amet ja asukoht;
            
            
               (f)identifitseerimiskoodid, isikut tõendavad dokumendid ja passiandmed;
            
            
               (g)nende kuritegude kirjeldus ja laad, milles osaleb või millest on teatanud asjaomane isik, ning nende toimepanemise kuupäev ja kuritegude liik.
            
            
            
               D. A jaotise punktis d osutatud andmesubjektide kategooriate operatiivsete isikuandmete liigid, mida võib registris töödelda, piirdudes sellega, mis on vajalik ja proportsionaalne selleks, et Euroopa Prokuratuur saaks täita oma uurimis- ja süüdistuste esitamise ülesandeid:
            
            
               (a)perekonnanimi, sünninimi, eesnimed ja kõik varjunimed või oletatavad nimed;
            
            
               (b)sünniaeg ja -koht;
            
            
               (c)kodakondsus;
            
            
               (d)sugu;
            
         
         
            
               (e)asjaomase isiku elukoht, amet ja asukoht;
            
            
               (f)identifitseerimiskoodid, isikut tõendavad dokumendid ja passiandmed.